งัดกฎเหล็กคุมลูกค้า
โพสต์ทูเดย์ &#8212; ธนาคารผวาค่าบาทแข็งไม่หยุด เตือนลูกค้าทำประกันความเสี่ยงมีผลต่อการขอสินเชื่อ
24 ก.ย. 2552

โพสต์ทูเดย์ — ธนาคารผวาค่าบาทแข็งไม่หยุด เตือนลูกค้าทำประกันความเสี่ยงมีผลต่อการขอสินเชื่อ
นายประสาร ไตรรัตน์วรกุล กรรมการผู้จัดการ ธนาคารกสิกรไทย เปิดเผยว่า จากแนวโน้มค่าเงินบาทที่แข็งค่าขึ้นเรื่อยๆ ทำให้ธนาคารต้องนำประเด็นเรื่องการประกันความเสี่ยงอัตราแลกเปลี่ยนของลูกค้ามาพิจารณา โดยอาจตีความว่า ธุรกิจที่มีความเสี่ยงขาดทุนจากอัตราแลกเปลี่ยนผันผวน มีโอกาสไปไม่ตลอดรอดฝั่ง 
นายประสาร กล่าวว่า ประเทศไทยเคยมีประสบการณ์มาแล้วเมื่อปี 2540 ที่มีการกู้ต่างประเทศสูงแต่ไม่ปิดความเสี่ยง โดยเชื่อว่าอัตราแลกเปลี่ยนจะคงที่ 25 บาทต่อเหรียญสหรัฐตลอด พอเปลี่ยนนโยบายธุรกิจก็ล้ม 
ทั้งนี้ ปัจจัยสำคัญทำให้ค่าเงินบาทยังแข็งค่า มาจากเงินเหรียญสหรัฐอ่อนค่าลง และมีเงินทุนต่างประเทศไหลเข้ามามาก ประกอบกับไทยเกินดุลบัญชีเดินสะพัดต่อเนื่อง ทำให้ความต้องการเงินบาทสูงขึ้น
“ขณะนี้โลกเต็มไปด้วยสภาพคล่อง นักลงทุนจึงต้องวิ่งหาสินทรัพย์ที่เติบโต ซึ่งมีเม็ดเงินส่วนหนึ่งกระเด็นมาที่ไทย กดดันให้เงินบาทแข็งค่า” นายประสาร กล่าว
นายประสาร กล่าวว่า ธนาคารแห่งประเทศไทย (ธปท.) กำลังแบกรับภาระหนักในการดูแลค่าเงินบาทไม่ให้แข็งค่าเกินกว่าภูมิภาค เห็นได้จากทุนสำรองระหว่างประเทศที่สูงขึ้นมาก ต้องหาทางระบายออกด้วยการลงทุนต่างประเทศ ซึ่งต้องใช้ความรู้และประสบการณ์พอสมควร
สำหรับแนวทางลดดอกเบี้ยนโยบายเพื่อหวังให้ค่าเงินบาทอ่อนนั้น คงใช้ไม่ได้ผล เพราะปัจจุบันอัตราดอกเบี้ยของไทยที่ 1.25% สูงกว่าดอกเบี้ยสหรัฐถึง 1% 
นอกจากนั้น ยืนยันว่านโยบายดอกเบี้ยของไทย ไม่ใช่ประเด็นที่จะทำให้เกิดภาวะฟองสบู่อย่างที่ธนาคาร เพื่อการพัฒนาเอเชีย (เอดีบี) ระบุ เพราะทั่วโลกก็ใช้นโยบายดอกเบี้ยต่ำในยามเศรษฐกิจตก ลดภาระผู้ประกอบการและเอื้อต่อการฟื้นตัว 
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ธนาคารไม่สามารถบังคับให้ลูกค้าทำประกันความเสี่ยงได้ แต่จะสอนลูกค้าให้ระมัดระวัง เพราะอัตราแลกเปลี่ยนมีทั้งขึ้นและลง ดังนั้นอย่าคิดเก็งกำไรจากค่าเงินบาท เพราะทุกวันนี้ความเสี่ยงมากแต่ได้กำไรน้อย 
นายเศรษฐพุฒิ สุทธิวาทนฤพุฒิ ผู้ช่วยผู้จัดการใหญ่ ธนาคารไทยพาณิชย์ กล่าวว่า อาจมีการปรับคาดการณ์ค่าเงินบาทสิ้นปีนี้จากเดิม ที่คาดว่าจะแข็งค่า 33 บาทต่อเหรียญสหรัฐ โดยคาดว่าเงินบาทจะแข็งค่ามากกว่านี้ เนื่องจากขณะนี้เงินเหรียญสหรัฐอ่อนเร็วกว่าที่คาด 
ขณะนี้จึงขึ้นอยู่กับธปท. ว่าจะแทรกแซงค่าเงินบาทได้มากน้อยเพียงใด เพราะหากปัจจุบันธปท. ไม่เข้าแทรกแซง เงินบาทต้องแข็งค่ามากกว่านี้ ซึ่งจะส่งผลกระทบต่ออุตสาหกรรมที่มีการส่งออกแต่ไม่นำเข้าวัตถุดิบ เช่น ยางพารา เงินที่ได้กลับมาจะหายไปทันที
นักค้าเงินธนาคารไทยพาณิชย์ กล่าวว่า เงินบาทวานนี้แข็งค่าขึ้นไปที่ระดับ 33.5 บาทต่อเหรียญสหรัฐ จากระดับเปิดตลาดที่ 33.59 บาทต่อเหรียญสหรัฐ ซึ่งมีโอกาสที่จะเห็นเงินบาทหลุดไปอยู่ที่ 33 บาท